**Pričetek ocenjevanja škode v gospodarstvu zaradi posledic**

**močnih neurij z vetrom, zemeljskimi plazovi in poplavami 19. in 20. julija 2024**

Ministrstvo za gospodarstvo, turizem in šport je na osnovi sklepa Uprave RS za zaščito in reševanje št. 844-20/2024-38-DGZR z dne 31. 7. 2024 in dopolnilnega sklepa št. 844-20/2024-44-DGZR z dne 10. 8. 2024 na podlagi Zakona o odpravi posledic naravnih nesreč (ZOPNN) in Uredbe o metodologiji za ocenjevanje škode zadolženo za pripravo ocene škode zaradi posledic močnih neurij s plazovi in poplavami 19. in 20. julija 2024 v gospodarstvu na področju prizadetih občin.

Ocenjevanje neposredne škode v gospodarstvu zaradi naravne nesreče se začne z zbiranjem vlog oškodovancev (gospodarske družbe, podjetniki posamezniki, posamezniki, ki samostojno opravljajo dejavnost, zavodi in zadruge) s sedežem v Republiki Sloveniji:

* ki so utrpeli **škodo na strojih in opremi** in/ali **škodo nastalo zaradi uničenja zalog** in/ali **škodo zaradi izpada prihodka**,
* v naslednjih prizadetih občinah: **Dobrna, Ljubno, Luče, Mozirje, Solčava, Šoštanj, MO Velenje, Vojnik, Cerklje na Gorenjskem, Preddvor, Tržič, Trzin, Mengeš, Litija, Slovenska Bistrica, Makole, Kungota, Šentilj, Destrnik, Juršinci, Majšperk, Ormož, Središče ob Dravi, Sveti Tomaž, Črna na Koroškem, Dravograd, Mislinja, Muta, Ravne na Koroškem, Slovenj Gradec in Jezersko.**

Skladno s shemo državnih pomoči so izločena podjetja iz naslednjih dejavnosti:

* primarni sektor kmetijske proizvodnje,
* sektor ribištva in akvakulture, kakor ju določa Uredba Evropskega parlamenta in Sveta (EU) št. 1379/2013 in
* predelava in trženje kmetijskih proizvodov, kadar je znesek pomoči določen na podlagi cen ali količine takih proizvodov, ki so kupljeni od primarnih proizvajalcev ali jih je dala na trg zadevna gospodarska družba, ali kadar je pomoč pogojena s tem, da je delno ali v celoti prenesena na primarne proizvajalce.

**Oceno škode** morajo oškodovanci poslati na Ministrstvo za gospodarstvo, turizem in šport najkasneje do vključno **30. 9. 2024** **na priloženem obrazcu** in zajema naslednje podatke: naziv, telefonska številka, elektronski naslov, matična in davčna številka oškodovanca, ulica, poštna številka, pošta, kraj, občina nastanka nesreče, ocena škode na strojih/opremi, zalogah in izpadu prihodka.

Oškodovanci v gospodarstvu dokumentacijo pošljejo na elektronski naslov: **poplave2024.mgts@gov.si** (z oznako »Poplave julij 1 2024« in pripisom naziva oškodovanca).

Ministrstvo za gospodarstvo, turizem in šport bo morebitne nadaljnje ukrepe odprave posledic škode izvajalo le v primeru zagotovitve finančnih sredstev v proračunu Republike Slovenije.

V kolikor bodo sredstva zagotovljena, bodo morali oškodovanci na poziv ministrstva predložiti dokazila o dejanski škodi. Za škodo na strojih, opremi, zalogah – cenilna poročila, za škodo zaradi izpad prihodka - računovodske podatke.

**Kontaktne osebe**: Marlen Skarlovnik (01/ 400 31 24), Uroš Prikl (01/ 400 33 41) in dr. Martina Rauter (01/ 400 33 44).